યુનેસ્કો દ્વારા ‘વર્લ્ડ હેરિટેજ સાઈટ' જાહેર થવા છતાં કાઝીરંગા નેશનલ પાર્કમાં હજુ પર્યટકોનો ધસારો નથી થતો. આસામમાં આવેલા આ અભયારણ્યનું સંવર્ધન અને સંરક્ષણ કરવામાં લોર્ડ કર્ઝન અને તેમના પત્ની મેરી કર્ઝનનો મહત્ત્વનો ફાળો રહ્યો છે. બ્રહ્મપુત્ર અને તેને મળતી અન્ય નદીઓનું સંગીત અહીં ગૂંજે છે, સાથે કાઝી-રંગાની પ્રાણયકથા પણ આ નદીઓની સાથે વહે છે. સ્થાનિક લોકોના જણાવ્યા પ્રમાણે ઘણાં વર્ષો પહેલાં રંગા નામની યુવતીને કાઝી નામના એક યુવક સાથે પ્રેમ થઈ ગયો પણ તેમના કુટુંબના સભ્યો તેમના પ્રેમની વિરુદ્ધમાં હતાં. પરિણામે એક દિવસ કાઝી અને રંગા જંગલમાં ભાગી ગયા અને પછી લોકોને તેમની ભાળ ક્યારેય ના મળી. ત્યારથી આ જગ્યાનું કાઝીરંગા પડી ગયું. આ કિવદંતીમાં કેટલી સત્યતા છે તે તો ખબર નથી. પણ વાઈલ્ડ લાઈફને નજીકથી જોવા માટે આ ઉત્તમ જગ્યા છે. હરિયાળાં ઘાસિયા મેદાનો, નાની-મોટી નદીઓ અને અનેક પ્રકારનાં વૃક્ષો, એક શિંગડાવાળા ગેંડા, જંગલી ભેંસો, વાઘ અને હરણાંઓને તેમના કુદરતી નિવાસસ્થાનમાં જોવા હોય તો એક વાર તો કાઝીરંગા જવું જ જોઈએ. સહુથી નજીકનું રેલવેસ્ટેશન હેલેમ અહીંથી લગભગ 30 કિ.મી દૂર છે.